‘Misdaadsindikaat’ oopgevlek in BurgersfortFoto: SAPD Die polisie in Limpopo het sewe verdagtes in hegtenis geneem en op talle goedere, waaronder vuurwapens en toerusting wat vermoedelik gebruik word om rooftogte uit te voer, beslag gelê in Burgersfort. Lt.kol. Moatshe Ngoepe, woordvoerder van die polisie, het gesê die polisie het inligting ontvang oor ŉ beplande sakeroof Saterdagaand. “Twee verdagte motors is opgemerk en voorgekeer.” Volgens Ngoepe was daar sewe insittendes in die twee motors, ŉ Toyota Corolla en ŉ Toyota Tazz. Polisiebeamptes het die motors deursoek en op verskeie items beslag gelê, waaronder 14 seinversteuringstoestelle, twee 9 mm-pistole, ammunisie, twee hoekslypers, balaklawas en handskoene. Volgens Ngoepe is daar ook vasgestel dat daar met die twee motors se onderstelle gepeuter is. “Sewe verdagtes, tussen 24 en 53 jaar oud, is in hegtenis geneem. Hulle sal onder meer aangekla word van sameswering om sakeroof te pleeg, die besit van ongelisensieerde vuurwapens en ammunisie, asook die besit van huisbraaktoerusting en gesteelde motors.” Ngoepe het gesê verdere ondersoek word ingestel om te bepaal of die verdagtes moontlik by ander misdade in die omgewing betrokke was. Die verdagtes sal Maandag in die Burgersfort-landdroshof verskyn.